  Туспуктэм: vk.com (Олег Овчинников) Майя Бывальцева 10-тӥ инвожое Вавож ёросысь депутатъёслэн кенешсылэн азьвыл чакламтэ сессизы ортчиз, валтӥсез ужпум муниципал округлы тӧроез быръён вал. Депутатъёс кык кандидатураосты эскеризы – со ёрослэн азьвыл тӧроез Олег Овчинников но Гурезь-Пудга интыысь ёзэтлэн кивалтӥсез Татьяна Матвеева. Со сярысь Удмуртиысь тӧролэн но кивалтэтлэн прессс-лужбазы ивортӥз. Кандидатъёс депутатъёсты асьсэ программаенызы тодматӥзы. Олег Овчинников ёросын улӥсьёсын ялан кусып возёно, улон-вылонэз умоятон ласянь куронъёсты ӝоггес сэрттыны-пертчыны тыршоно шуыса пусйиз. Солэн кылъёсызъя, валтӥсь ужпумъёс пӧлын — коньдэтын ас табышъёслэсь люкетсэс будэтон, «вужерын» ужасьёсты шарае поттон, музъем пайёсты чотан-эскерон, инвестици ӵектосъёсты быдэсъян. « Озьы ик покчи ужбергатонлы юрттыны, школаосын но эмъяськонниосын туала инфраструктура кылдытыны кулэ. Нырысь ик сюбег ӧръёсъя ужась ӧнерчиослы кулэяськонъя ужпумез сэрттоно-пертчоно, Какмож черкогуртын амбулатория пуктоно, ёрос эмъюртын рос-прос тупатъян ужъёс ортчытоно но туала тӥрлык басьтоно » Олег Овчинников Лушкем куара сётонлы йылпумъянъёсъя, тросэзгес депутатъёс Олег Овчинниковлы дурбасьтӥзы. Выль тӧроез 5 арлы бырйизы. Озьы ик 10-тӥ инвожое ортчем сессиян эм ужасьёсты кысконъя 2022-2025 аръёслы чаклам муниципал программаез кутӥзы. Со ординаторъёсты но ужась эмчиосты целевой амалэн дышетон чотын ӧнерчиосты кыскыны луонлык сётоз. Таӵе программа Вавож ёрсоын нырысьсэ кутӥзы. ВАТСАН Овчинников Олег Павлович. Вордскиз Можга ёросысь Уча (Большая Уча) черкогуртын 30-тӥ шуркынмонэ 1986-тӥ арын. 2009-тӥ арын Ижысь гурт возёсъя академиысь зооинженерной факультетэз йылпумъяз, 2011-тӥ арын отысь ик экономикая факультетэз «Экономика и управление на предприятии агропромышленного комплекса» ӧнеръя (заочной амалэн дышетскыса). Можга ёросысь «Россия» огазеяськонын но Дэри ёросысь «Восточный» огазеяськонын зоотехник луыса ужаз. 2015-2018 аръёсы – Удмуртиысь гурт возёсъя но сиён-юонъя министерствоысь пудо вордонъя племенной ужъя управлениын. Собере «ИжАгроТех» огазеяськонлэн кивалтӥсезлэн азинсконъя воштӥсез вал. 2019-тӥ арын пӧсьтолэзьысен – Вавож ёрос администрацилэн тӧроезлэн нырысетӥ воштӥсез – Вавож ёрос администрацилэн тӧроезлэн экономикая воштӥсез. Куарусёнысен ёрос тӧролэсь ужъёссэ быдэсъяз, нош коньывуонэ депутатъёслэн кенешсы Олег Овчинниковез ёрослы тӧрое бырйиз. Тӧроын ужатояз ёросысь кыдёкысь гуртъёсы чагыр эстӥськон вуиз, гурт возёсыын лэсьтӥськон азинске. Кионгуртын 160 интылы школа усьтӥзы, Вавожын нылпи сад пуктӥзы. Оглом 2020-2021 аръёс эм, дышетон, гурт возёс удысъёсын 13 объектъёсты уже кутӥзы. Кылем арын Вавож ёросын тол элькун гурт шудонъёс но элькун Гербер ортчизы. Тодэ вайытом, азьвылгес Красногорск ёрослы тӧроез бырйизы. Тегъёс: Политика быръёнъёс кивалтӥсьёс Вавож Удмуртия  